
Élménykeresés Badacsony borvilágában

Kulcsszavak: borturizmus; élménymenedzsment; Badacsony Régió; szabadidő
A Badacsony térsége kiemelkedő borvidéknek számít hazai viszonylatban, ahol a borturizmus
számos lehetőséget kínál a desztináció turizmusának fejlesztésére. A különböző vendéglátó
egységek üzemeltetésén kívül, a fellendülés tovább fokozható egyéb élmények nyújtása által.
Erre kiváló példaként szolgálnak a jelen dolgozatban szereplő vállalatok is.
Tudományos dolgozatomban a legszínvonalasabb badacsonyi borászatok vizsgálatán keresztül
felmérem a bor mellé társuló egyéb szolgáltatási lehetőségeket, ezeknek a borfogyasztás
turisztikai vonzerején felül nyújtott többletértékét, illetve az ezekre való fogyasztói igényeket.
Kutatásom során szakértői vállalati mélyinterjúk elkészítésén keresztül tanulmányoztam, hogy
ezen cégeknél hogyan egészítik ki további lehetőségekkel a borfogyasztást, mik a régióban rejlő
egyedi márkaépítési lehetőségek, végül pedig értékeltem a kínálat fogyasztókra, illetve
helyiekre mért hatását.
A kutatást kiegészítettem narratíva-elemzéssel, amelynek alanyait az általam vizsgált régió
borászatainak vendégköréből választottam ki, így a keresleti oldalra is rálátást tudtam szerezni.
Ezzel célom a látogatók borfogyasztás köré társuló szokásainak felmérése, a borvidéket
felkeresők motivációinak megismerése volt.
Eredményül arra a következtetésre jutottam, hogy a bor köré rendkívül széles szolgáltatási
palettát lehet és érdemes kiépíteni, mivel ezek hatalmas vonzerőt nyújtanak a desztinációnak.
Amellett, hogy a helyi közösségek bevonása és a helyi alapanyagok felhasználása pozitívan
befolyásolja a térség működését, hozzájárul annak fejlődéséhez is. További progresszív
hatásként megfigyelhető a programon résztvevő egyének életminőségének javulása. Mindebből
látható, milyen fontos szerepet játszik egy adott térség mind gazdasági, mind társadalmi
jólétének alakulásában a turisztikai kínálat lehetőségeinek maximalizálása.



